《大观堂》
明代·曹承诏

驻马寻幽胜，冲泥引兴长。名园开绿水，家学富青箱。

倾盖无新故，班荆慰异乡。绕池花历乱，贴槛芰浮香。

郭舍壶中术，嵇生竹下觞。传芬惊萼棣，满座见琳琅。

叔度波成顷，陈思赋儗樯。欢呼同放傲，痛饮任疏狂。

促膝嗟何晚，临岐忆不忘。君应怜去住，吾自愧昂藏。

作者简介：曹承诏，增城人。明神宗万历十三年（一五八五）举人，官东安教谕。事见清道光《广东通志》卷七五。